คลังโชว์ฝีมือคืนหนี้แล้ว7.93หมื่นล้าน
สำนักบริหารหนี้สาธารณะระบุ 7 เดือนที่ผ่านมาจ่ายหนี้เงินต้น ดอกเบี้ยไปแล้ง 7.93 หมื่นล้าน คุยเม.ย.เดือนเดียวจ่ายหนี้ไป 9,479 ล้านบาท
19 พ.ค. 2554

สำนักบริหารหนี้สาธารณะระบุ 7 เดือนที่ผ่านมาจ่ายหนี้เงินต้น ดอกเบี้ยไปแล้ง 7.93 หมื่นล้าน คุยเม.ย.เดือนเดียวจ่ายหนี้ไป 9,479 ล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ในเดือนเมษายน 2554 กระทรวงการคลังได้ดำเนินการปรับโครงสร้างหนี้พันธบัตรที่ออกภายใต้ พ.ร.ก. ช่วยเหลือกองทุนเพื่อการฟื้นฟูระยะที่สอง (FIDF 3) โดย การออกพันธบัตรรัฐบาล 10,000 ล้านบาท เพื่อนำไปคืนเงินกู้ระยะสั้นจากสถาบันการเงิน 
นอกจากนี้ ยังได้เงินกู้ภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ.2552 เพื่อดำเนินการตามแผนปฏิบัติการไทยเข้มแข็ง 2555 จำนวน 8,000 ล้านบาท และได้ชำระคืนก่อนกำหนดของตั๋วสัญญาใช้เงิน 5,000 ล้านบาท
ขณะที่ในเดือนเมษายน 2554 กระทรวงการคลังได้ดำเนินการชำระหนี้โดยใช้เงินงบประมาณ รวม 9,479.69 ล้านบาท แยกเป็นชำระหนี้ในประเทศ 8,771.28 ล้านบาท โดยเป็นการชำระต้นเงิน 5,462.21 ล้านบาท ดอกเบี้ย 3,309.07 ล้านบาท ชำระหนี้ต่างประเทศ 708.41 ล้านบาท โดยเป็นการชำระต้นเงิน 502.44 ล้านบาท ดอกเบี้ย 205.97 ล้านบาท
ทั้งนี้ ในช่วง 7 เดือนที่ผ่านมาของปีงบประมาณ 2554 กระทรวงการคลังดำเนินการกู้เงินเพื่อปรับโครงสร้างหนี้ในประเทศเป็นวงเงินรวมทั้งสิ้น 142,821 ล้านบาท โดยเป็นการกู้เงินเพื่อปรับโครงสร้างเงินกู้ชดใช้ความเสียหายให้กองทุนเพื่อการฟื้นฟูฯ FIDF 3 จำนวน 75,221 ล้านบาท เงินกู้โครงการไทยเข้มแข็ง 2555 จำนวน 62,600 ล้านบาท และดำเนินการชำระคืนก่อนกำหนดตั๋วสัญญาใช้เงินจำนวน 5,000 ล้านบาท
นายนายจักรกฤศฏิ์ กล่าวว่า ถ้าพิจารณายอดในช่วง 7 เดือนที่ผ่านมา กระทรวงการคลังได้ชำระคืนต้นเงินกู้ ดอกเบี้ย และค่าธรรมเนียมรวมทั้งสิ้น 79,391.88 ล้านบาท ขณะที่ช่วง 7 เดือนที่ผ่านมารัฐบาลได้ทำการกู้เงินรวม 242,544.67 ล้านบาท โดยแบ่งเป็นการกู้เงินเพื่อชดเชยการขาดดุลงบประมาณ 129,604.58 ล้านบาท การเบิกจ่ายเงินกู้ภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 เพื่อดำเนินการตามแผนปฏิบัติการไทยเข้มแข็ง 2555 จำนวน 112,940.09 ล้านบาท